
Köldökzsinórból vett artériás vérminta pH értékének vizsgálata az újszülött szülés utáni általános állapotának megítélése céljából, és összefüggése a várandósság és szülés körülményeivel

Bevezetés: A DE KK Szülészeti Klinikán, hazánkban első helyen 2021. júniusában
bevezetésre került a szülés utáni köldökzsinór vér rutin vizsgálata, mely az eddig használatos
score-rendszerek (pl. Apgar-score) mellett még objektívebb módon képes meghatározni az
újszülött születéskori állapotát.
Célkitűzés: Kutatásunk célja a születéskori artériás vér pH - mint objektív kimeneti változó
-segítségével a szülés egyes paramétereinek értékelése, és összehasonlítása az eddig
alkalmazott score-rendszerek hatékonyságával.
Betegek és módszerek: 2022.01.01. és 2022.03.25. közötti időszakban 511, Klinikánkon
született újszülött esetében történt meg a köldökzsinór artériás vérmintájának vizsgálata.
Kivitelezése a magzat megszületését követően, a placentalis szakban lefogott és átvágott
köldökzsinór lepényi részéből történt, kirekesztve a köldökzsinór 6-8 cm-es szakaszát. A
vérminta értékelését speciális, kalibrált eszköz segítségével végeztük, a mintát orvos
végzettségű és/vagy képzett szülésznői státuszú kolléga nyerte ki az adott köldökzsinórszakaszból.
Eredmények: Összességében 500 gravida szülését követően vizsgáltuk a köldökartéria pH
értékét, átlagéletkoruk 29,07 év volt. Harmincöt esetben koraszülést követően, 363 esetben
terminusban születetteknél, míg 113 esetben 40. gesztációs héten túli újszülöttek eredményeit
összegeztük. A pH eredményeket átlagolva 7,282-es értéket kaptunk. Többek között a szülés
módját, a szülésindukcióval való összefüggését, valamint egyes, intrauterin asphyxiára utaló
jelek -pl. magzati szívhangalteratio, meconiumos magzatvíz jelenléte- esetén mért pH értékek
korrelációját végeztük, de vizsgáltuk az intrauterin növekedési retardáció, lepényi
elégtelenség, valamint a preeclampsia magzati általános állapotot befolyásoló tényezőjét is.
Következtetések: A köldökzsinór vérminta pH vizsgálata során megállapítást nyerhet,
fennáll-e az acidosis állapota. Súlyos acidosis esetén (<7,0 pH) megerősíti az intrapartum
asphyxia fennállását, ám annak hiánya esetén egyéb körülmények játszanak szerepet a
szövődmények kialakulásában. Bevezetésével lehetőségünk nyílt egy olyan vizsgálat
alkalmazására, mely könnyen reprodukálható, és objektíven értékeli az egyes kimenetelek
hatását. Eredményeink alapján a vizsgálat relevanciája megkérdőjelezhetetlen a minőségi
szülészeti ellátásban.



